Иштван Удвари

**Др Иштван Удвари** (*14. юлий 1950—†9. новембер 2005) лексикоґраф, педаґоґ, визначни мадярски слависта хтори у своєй науковей роботи виглєдовал историю руского язика и литератури и преподавал руски язик.

## Биоґрафия
Иштван Удвари (мадь. Udvari István) ше народзел 14. юлия 1950. року у Торньошпалцу (Саболчски комитат), валалє блїзко при мадярско-українскей гранїци. У сушедним валалє Еперєшке закончел дзешецрочне обще образованє, а у городзе Мандок ґимназию. То праве край зоз хторого походзел и у хторим було/єст руски населєня цо и уплївовало на опредзелєнє Иштвана Удвария же би виучовал руски язик и литературу. 

Високе образованє Иштван Удвари достал на Дебрецинским универзитету Лайош Кошут (1971–1975) кед дипломовал на ґрупи *История и русийска филолоґия*. После законченя универзитета преподавал як професор у ґимназиї у Кишварди. 1981. року Иштван Удвари здобул ступень маґистра з роботу *Гунґаризми у язику бачванско-сримских (югославянских) Руснацох*, а 1987. року вон одбранєл кандидатску дисертацию з тему *Урядове писмо Карпатоукраїнцох (Русинох) у XVIII сторочю*. 

## Наукова робота
Вон бул єден з иницияторох снованя рускей и українскей катедри на Педаґоґийним институту *Дєрдь Бешенєя* у Нїредьгази (од 2000. року то Нїредьгазска висша школа) и од 1993. року та по шмерц вон бул єй шеф. Од 1995. року Иштван Удвари бул габилитовани доктор з историї славянских язикох и доцент на Сеґединским универзитету *Атили Йожефа*, а 1907. року достал ступень доктора Мадярскей Академиї наукох з роботу *Словацкоязични рукописни жридла з урбарскей реформи Мариї Терезиї у жупох Спиш о Земплин*. Од 2000. року українско-русинска катедра, на чолє зоз професором Удварийом, здобула виши ступень акредитациї (як уровень универзитета) и длугши час була центер гунґаро-русинстичних студийох у Мадярскей. Од року 2001. др Удвари сотрудзовал зоз Веспремским универзитетом, а од 2004. бул на нїм и професор.

Професор Удвари ше од самих початко своєй науковей роботи окреме интересовал за стари русински тексти преважно зоз XVIII сторочя та и за старши хтори глєдал по архивох и анализовал их витворююци яснєйшу представу о розвою русинского язика, о историї насельованя русинского жительства, церковного и културного живота, а тото ше одношело на цалу територию исторйного Мадярского кральовства, значи на Русинох нєшкайшей Бачки, Сриму, Мадярскей, Словацкей и Закарпатскей обласци. У велькей мири зоз його заслугу ше ґу Руснацом врацели визначни особи зоз їх менєй познатей историї и, з часци, и їх творчосц у ориґиналней форми (Антоний Годинка, Михаил Мануил Олшавски, Андрей Бачински, Йоанн Кутка, Ласло Чопей, Гиадор Стрипски и други. )  

У перодзе од 1990. по 1994. др Иштван Удвари бул главни редактор наукового виснїка Педаґоґийного института Дєрдя Бешенєя *Acta Academiae Paedagogicae Nyíregyháziensis*, утемелїтель и редактор наукових периодикох *Studia Ukrainica et Rusinica Nyíregyháziensia*, *Vice Versa, Dimensiones Culturales et Urbariales Regni Hungariae, Glossarium Ukrainicum*. У тих периодикох обявйовани статї визначних славистох як цо то Петер Кираль, Ласло Деже, Андраш Золтан, Атила Голлош, Золтан Медве, Йожеф Ботлик и други. Вон обявйовал статї и окремни виданя хтори приблїжовали Українцом мадярску културу, а Мадяром українску. У енциклопедиї *Világirodalmi lexikon* (Шветова литература) коло 60 статї з українску тематику написал вон сам, а од XIII тома вон бул главни експерт у тей тематики. 

О науковей роботи др Иштвана Удвария гуторя числени виданя, прилоги и кнїжки, а окреме библиоґрафия обявена у двох томох (2005) бо за трицец роки од часу кед обявел першу публикацию (1974) нє бул у Мадярскей славистични сход, нє видата нїяка моноґрафия, зборнїк роботох и конференцийни материяли у котрих би нє бул присутни др Иштван Удвари. Тиж так вон отримовал преподаваня и бул на наукових конференцийох у Югославиї, Словацкей, Польскей и України. Як русиниста Иштван Удвари сотрудзовал зоз вельким числом науковцох. Науково роботи му обявйовани и у *Шветлосци*, *Творчосци*, *Новей думки*, *Думкоx з Дунаю*. 

У першим тому библиоґрафиї хтори облапя период од 1974–1995. рок зазначени його 456 позициї, а у другим за период од 1995–2000. рок 580 позициї и ма коло 200 боки друкованого тексту як цо то:

1. окреме публиковани кнїжки;

2. статї обявени у рижних периодичних виданьох;

3. статї у енциклопедийох;

4. його наступи на конференцийох або їх кратке викладанє;

5. библиоґрафиї;

6. Рецензиї;

7. персоналиї;

Др Иштван Удвари бул член Дружтва за руски язик и литературу у Новим Саду и брал учасц на науково-фахових сходох орґанизованих у рамикох *Дньох Миколи М. Кочиша*. На першим сходзе 1993. року участвовал зоз трома роботами: Микола Кочиш о угорских пожичкох у руским язику, Школованє русинскей церковней интелиґенциї у XVIII вику (место, язик) и Податки о марияповчанских школох, хтори обявени у *Studia Ruthenici 3, 1992–1993*. Познєйше, у *Studia Ruthenica 10, 2005* му обявени и тоти роботи: Лемковски елементи у рускей писменосци: О язику документох епископа Гавриїла Блажевского и Кирилске писмо мункачовского епископа Йоана Брадача.

Др Иштван Удвари умар 9. новембра 2005. року у Нїредьгази у 55 року живота. 

## Дружтвена робота
Попри своєй науковей и педаґоґийней роботи Иштван Удвари бул активни член наукових дружтвох и асоцияцийох

♦ Мадярске линґвистичне здруженє,

♦ Здруженє модерней филолоґиї,

♦ Лексикоґрафска комисия Мадярскей Академиї наукох,

♦ Медзинародна асоцияция русинистох

Иштван Удвари бул тиж так и предсидатель Мадярскей асоцияциї українистох, та у рамикох тей асоцияциї мал одвичательносц орґанизовац учасц мадярских українистох на медзинародних славистичних конґресох. 

## Припознаня
★ 1997 - награда Меньгирта Лоняи од Саболч-Сатмар-Береґскей секциї МАН,

★ 2004 - медаля Антония Годинки з боку Дружтва русинскей интелиґенциї А. Годинки

★ Його мено достала основна школа у Еперєшки до хторей ходзел.

## Литература
* Андреа Тимеа Абоньи, Андраш Золтан, Иштван Удвари //Udvari István élete és munkássága – Иштван Удвари: Биобиблиографический указатель. Szerkesztette Zoltán András. Studia Ukrainica et Rusinica Nyíregyháziensia 26. Nyíregyháza, 2010. ISBN 978-963-9909-58-8 мад. русс. Сс. 7–23.

* Павло Роберт Маґочій, Удварі Іштван //*Енциклопедія історії та культури карпатських русинів.* Укладачі Маґочій П. Р., Поп І. — Ужгород: Вид-во В. Падяка, 2010. — 856 c.+ХХХІІ с. ISBN 978-966-387-044-1 укр. С. 754.

## Вонкашнї вязи
* Др Иштван Удвари (1950-2005), *Studia Ruthenica,* Дружтво за руски язик, литературу и културу, ч. 12, 2007, б. 152.

* Иштван Удвари, *Русиньска Википедия,* Igor Kercsa, 12 юлий 2020.
## Референци


 
Катеґория:Мадярска
Катеґория:Линґвисти
Катеґория:Науковци
Катеґория:Русинисти
Катеґория:Докторе наукох
Катеґория:Професоре
Катеґория:14. юлий
Катеґория:Народзени 1950
Катеґория:9. новембер
Катеґория:Умарли 2005